《送吴兴太守卢给事赴兵部侍郎召四首以邦家之光为韵 其一》
宋代·刘一止

东风催行舻，旌旗转修扛。千骑如登仙，我心岂得降。

嗣学初元年，德意孚万邦。不战屈丑虏，威声疾奔泷。

眷言帷幄旧，分符隔涛江。尚书古司戎，名实尚谁双。

折冲要从容，谈笑空酒缸。帝曰汝遄归，谋国资敦庞。

无庸斗大州，洪钟受微撞。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。